Rozhodnutie Komisie
z 13. júla 2001
ustanovujúca spoločné daňové označovanie plynových olejov a petroleja
(oznámené pod číslom C(2001) 1728)
(2001/574/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 95/60/ES z 27. novembra 1995 o daňovom označovaní plynových olejov a petroleja [1], a najmä na jej článok 2 (2),
keďže:
(1) Aby bolo zaistené riadne fungovanie vnútorného trhu a aby sa zamedzilo daňovým únikom, smernica 95/60/ES stanovila spoločný systém určenia plynových olejov spadajúcich do položky KN 27100069 a petroleja spadajúceho do položky KN 27100055, ktoré sú uvoľnené na spotrebu s oslobodením od spotrebnej dane alebo ktoré podliehajú zníženej sadzbe spotrebnej dane. Od roku 1996 bola prvá položka s prihliadnutím na obsah síry plynových olejov rozdelená do troch položiek KN 27100066, 27100067 a 27100068.
(2) Pri výbere látky určenej na spoločné daňové značenie (ďalej len "spoločná značkovacia látka") boli produkty po výzve na prejavenie záujmu za pomoci Spoločného výskumného strediska, colných laboratórií štrnástich členských štátov a iných chemických ústavov a odborných skupín podrobené dôkladnej technickej skúške.
(3) Skúšky preukázali, že požiadavkám najlepšie zodpovedá látka Solvent Yellow 124 (rozpustná žlť 124), lebo spĺňa šesť zo siedmych kritérií stanovených vo výzve na prejavenie záujmu.
(4) Podľa Vedeckého výboru pre toxicitu, ekotoxicitu a životné prostredie nemá látka Solvent Yellow 124 preukázateľné vedľajšie škodlivé účinky na zdravie a životné prostredie.
(5) Z týchto dôvodov by mal byť tento produkt vybraný ako spoločná značkovacia látka v zmysle smernice 95/60/ES a podľa podmienok stanovených v tejto smernici. Obsah značkovacej látky musí byť najmenej 6 mg na liter minerálneho oleja.
(6) Napriek tomu že je látka Solvent Yellow 124 patentovo chránená v šiestich členských štátoch, jej použiteľnosť zaručujú licenčné dohody.
(7) Toto rozhodnutie nezbavuje žiadny podnik povinností, ktoré mu pripadajú podľa článku 82 zmluvy.
(8) Kým toto rozhodnutie nadobudne platnosť, mala by byť správnym orgánom členských štátov a priemyslu poskytnutá primeraná lehota, aby sa mohli pripraviť na skutočné používanie spoločnej značkovacej látky.
(9) S ohľadom na možnosti, ktoré ponúkne budúci vedecký vývoj, by mala byť stanovená lehota na preskúmanie tohoto rozhodnutia.
(10) Opatrenia tohoto rozhodnutia sú v súlade so stanoviskom Výboru pre spotrebné dane,
PRIJALA TOTO ROZHODNUTIE:
Článok 1
Spoločnou značkovacou látkou, ako ju stanovuje smernica 95/60/ES, pre daňové označovanie všetkých typov plynových olejov spadajúcich pod kódy KN 27100066, 27100067 a 27100068 a petroleja spadajúceho pod kód KN 27100055 je látka Solvent Yellow 124 opísaná v prílohe tohoto rozhodnutia.
Obsah značkovacej látky musí byť najmenej 6 mg na liter minerálneho oleja.
Článok 2
Komisia preskúma toto rozhodnutie najneskôr do 31. decembra 2006 vzhľadom na technický vývoj v oblasti značkovacích látok a s prihliadnutím na nutnosť zamedziť podvodné užívanie minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
Rozhodnutie bude preskúmané skôr, pokiaľ vyjde najavo, že Solvent Yellow 124 má vedľajšie škodlivé účinky na zdravie alebo životné prostredie.
Článok 3
Toto rozhodnutie sa bude uplatňovať od 1. augusta 2002.
Článok 4
Toto rozhodnutie je adresované členským štátom.
V Bruseli 13. júla 2001